钦定古今图书集成/明伦汇编/氏族典/第229卷 > 杨大雅
## 钦定古今图书集成/明伦汇编/氏族典/第229卷 > 杨大雅

按《宋史杨大雅传》，“大雅字子正，唐靖恭诸杨虞卿之
后。虞卿孙承休，唐天祐初以尚书刑部员外郎为吴
越国册礼副使，杨行密据江淮，道阻不克归，遂家钱
塘。大雅，承休四世孙也。钱俶归朝，挈其族寓宋州。大
雅素好学，进士及第，历新息、鄢陵县主簿，改光禄寺
丞，知新昌县，徙知浔州，监在京商税，再迁秘书丞。咸”
平中，迁太常博士。久之，召试，直集贤院，出知筠、袁二
州，提举开封府界诸县镇事，为三司盐铁判官、知越
州，提点淮南路刑狱。还，考试国子监生，坐失荐，迭降
监陈州酒。徙知常州，判三司都磨勘司、户部勾院，迁
集贤殿修撰、知应天府。还，纠察在京刑狱，以兵部郎
中知制诰。大雅初名侃，至是避真宗藩邸讳，诏改之。
居二岁，拜右谏议大夫、集贤院学士，至亳州，卒。大雅
朴学自信，无所阿附，所著《大隐集》三十卷，《西垣集》五
卷，《职林》二十卷，《两汉博闻》十二卷。